Lao-Tze 


TAO TE KING 
sau 
CARTEA CĂRĂRII SUPREMULUI ADEVĂR 


INTRODUCERE 


TAO TE KING înseamnă "Cartea Căii şi a Virtuţii Supremului Adevăr”. 
Este un text fundamental ce conţine 5000 de caractere (din această cauză, 
uneori este supranumit în chineză şi "textul celor 5000 de caractere”). Acest 
text este atribuit lui LAO-TZE. El constituie baza taoismului filosofic (Tao- 
chia) şi a taoismului religios (Tao-chiao). Tradiţia susține că acest text a fost 
scris de LAO-TZE în secolul al VI- lea înaintea lui Christos, dar astăzi se ştie 
că textul a fost scris în secolul al IV-lea sau al III-lea înaintea lui Christos. 

Cel mai vechi exemplar care s-a păstrat şi în zilele noastre datează din 
perioada dintre anii 206 şi 195 înaintea lui Christos. 

TAO TE KING, pe care LAO-TZE, după cum spune tradiţia, l-a 
încredințat paznicului pragului Yin Hsi înainte de a dispare în Occident, 
conținea 81 de capitole: primele 37 formau "Cartea Căii" (TAO), iar 
următoarele 44 "Cartea lui TE". Această diviziune s-a datorat faptului că 
primul capitol trata despre TAO, iar cel de-al 38-lea despre TE. 

Conţinutul lui TAO TE KING nu este de natură omogenă. Pe lângă 
fragmente de text de pură tradiție taoistă găsim şi idei ale altor tendințe 
filosofice ale vremii. Filosofia lui TAO TE KING se cristalizează în jurul 
noțiunilor de TAO sau de Cale şi de TE, Virtute sau Forță. Alte importante 


idei pe care se bazează acest text sunt cele ale absenței acțiunii (Wu-wei) şi a 
întoarcerii lucrurilor la originea supremă (Fu). 

TAO TE KING prezintă TAO ca fiind Principiul ultim care există 
dinaintea apariţiei cerului şi a pământului şi care cuprinde tot ceea ce 
există. TAO este inefabil şi indescriptibil. El este originea (mama) tuturor 
lucrurilor, cel care dă naştere, fără însă a acționa. Forța sa, TE, este 
singurul element pe care manifestarea fizică îl mai păstrează de la TAO; 
această forță este cea care îi susține existența. 

Pentru a se putea uni cu TAO, ţel ultim al tuturor adepților taoismului 
filosofic, "înțeleptul" trebuie să descopere în propria sa ființă legea universală 
a întoarcerii la originea supremă (Fu). Pentru a putea realiza aceasta, el 
trebuie să fi trezit şi dezvoltat în propria sa ființă vacuitatea beatifică (Wu) şi 
simplicitatea (P'u) lui TAO, care îi permite să se ferească de orice acțiune 
implicatoare (Wu-wei). Datorită absenței acțiunilor realizate cu ataşament îl 
putem recunoaşte ca fiind suveranul ale cărui virtuți sunt îndelung descrise 
în numeroasele pagini ale lui TAO TE KING. Adevăratul prinț iluminat este 
cel căruia lumea nu-i remarcă nici măcar existența, deoarece el intervine cît 
mai puţin posibil în derularea naturală şi firească a evenimentelor. El reduce 
legile lumii noastre la minimum şi aceasta face să scadă numărul 
criminalilor, el nu mai acordă nici o valoare virtuţilor confuciene tradiționale 
ale umanității (Jen) şi justiției (Y). El urmăreşte permanent să-şi depăşească 
sentimentele negative şi dorinţele înlănțuitoare reducând percepţia obiectelor 
susceptibile de a-l suscita. În acest fel, inima omului înţelept poate să 
rămână fericită, senină şi astfel el atinge simplitatea armonioasă numită P'u. 

La origine, textul s-a numit "LAO- TZE". El a fost numit "TAO TE KING" 
de către un împărat al dinastiei Han. Termenul KING ("clasic") îl plasează pe 
picior de egalitate cu marii clasici confucieni. Astăzi avem mai mult de 50 de 
comentarii referitoare la TAO TE KING, constând în interpretări foarte 
diverse ale acestui text. 

Adepții şcolii taoiste nu sunt singurii pentru care TAO TE KING este un 
text fundamental; la fel este el şi pentru adepţii şcolii YIN-YANG, pentru 
Juriştii Statului, pentru susținătorii şcolii I-CHING, etc. 


TAO TE KING 


1. TAO care ar fi numai cale nu este veşnicul TAO. Numele ce i l-am dat 
nu este Numele Veşnic. Fără nume este principiul Cerului şi al 
Pământului. Când îl putem numi, este puterea infinită care creează 
nenumăratele ființe, lucruri şi energii. lată pentru ce în veşnica lipsă 
de dorinţe i se poate vedea esenţa. În ființarea înfăţişării dorințelor i 
se văd înfăptuirile sale. Cele două înfățişări au aceeaşi obârşie, deşi 
au nume deosebite. Această identitate este un abis de adâncime şi 
mister, ea este adâncul adâncimilor şi poarta tuturor esenţelor. 


2. Toţi oamenii, sub cer, cunosc frumosul ca frumos, iată obârşia 
urâtului. Toţi oamenii cunosc binele ca bine, iată obârşia Răului. 
Astfel, fiecare lucru şi opusul său se nasc îngemănate, greul şi 
uşorul se nasc unul pe altul. Cel lung determină pe cel scurt. Înaltul 
produce adâncul. Sunetul şi glasul se acordă reciproc. Înainte şi 
îndărăt decurg unul din altul. Iată de ce Înțeleptul practică doctrina 
Non - Acţiunii. El instruieşte prin pildă vie, nu doar cu vorbe. Pe 
toate ființele care se nasc în lume şi care îşi pun nădejdea în el, nici 
nu le uită, nici nu le îndepărtează. El le impulsionează şi astfel le 
creează merite fără a şi le însuşi. Le catalizează să se dezvolte şi nu 
se bizuie pe ele. Aşa câştigă el merite, dar rămâne mai presus de ele. 
Rămânând mai presus de ele, nici meritele nu îl părăsesc niciodată 
datorită detaşării sale izvorâte din înțelepciune. 


3. Nu preaslăviți decât pe oamenii cu adevărat aleşi şi poporul nu va 
lupta pentru măriri deşarte. Nu prețuiți ceea ce este greu de câştigat 
dar efemer şi poporul nu va fura. Nu-i arătați nimic ce i-ar îmboldi 
excesiv dorința, şi inima nu i se va tulbura. Deci, iată principalele 
sfaturi ale înțelepciunii: golirea inimii de dorință, umplerea cu TAO, 
potolirea patimilor, amplificarea iubirii pure, sporirea puterilor. Să 
caute să aducă mereu poporul dincolo de ştiinţă, dincolo de dorințe, 
către nepieritoarea înțelepciune. Să împiedice pe cei ce ştiu, care 
sunt geniali, să lucreze numai din vanitate. De procedează aşa 
constant, fără să acționeze, poporul va fi bine cârmuit. 


4. TAO este vid creator, dar acțiunea sa este fără de sfârşit. Este un abis 
esențial unde se poate vedea izvorul tuturor energiilor şi ființelor 
lumii. Îşi îmblânzeşte duritatea, se desface din haos, îşi temperează 
strălucirea, se identifică celor mai mici atomi. O! Neprihănire! 
Ființarea sa este veşnică. Nu ştiu al cui fiu ar putea să fie. El este 
mai dintr-un început decât însuşi Domnul Cerurilor. 


5. Cerul şi Pământul nu au vreo preferință pentru o făptură, le 
consideră pe toate ca ceva egal. Înțeleptul nu preferă pe nimeni, el 
priveşte poporul ca pe un tot. Văzduhul ce se desfăşoară între cer şi 
pământ este foalele fierarului, este gol şi fără de sfârşit. Mişcarea 
armonioasă perpetuă naşte toate ființele, lucrurile şi stările. A vorbi 
mult despre TAO fără să-l cunoşti nu duce decât la oboseală. Mai 
bine să se descopere şi să se păstreze calea de mijloc, căci aceasta 
permite realizarea efectivă a lui TAO. 


6. Spiritul etern al haosului nu moare. El este acela pe care îl numim 
Mama Tainică a lucrurilor şi ființelor. Această Mamă Tainică este 
poarta prin care toate ființele vin în existență. Este rădăcina Cerului 


şi a Pământului. El ființează mereu, însuşirea-i creatoare şi 
atotputernică lucrează mereu fără trudă. 


7. Cerul se întinde la nesfârşit. Pământul dăinuie la nesfârşit. Ele 
trăiesc etern pentru că nu fac din ființarea lor un lucru care să le fie 
propriu. lată pentru ce înțeleptul îşi depăşeşte în totalitate 
personalitatea şi prin aceasta chiar îi dă valoare. Îşi transcende 
trupul şi chiar prin aceasta îl ocroteşte. El caută să nu aibe dorințe 
şi prin aceasta chiar mai repede ajunge la ADEVăRUL ULTIM care 
este de fapt țelul dorințelor sale. 


8. Virtutea superioară este asemenea apei. Apa şi virtutea dăruiesc 
detaşate binefacerile lor tuturor ființelor şi lucrează fără luptă. 
Ambele se menţin în locurile pe care omul ignorant le disprețuiește: 
locuri joase, ranguri modeste. Când virtutea există iubeşte tot 
Pământul. În inima omului virtutea este vidul beatific. În binefacere, 
virtutea este fermecătoarea omenie. În vorbă este sinceritate. În 
administraţie este conducerea bună. În activitate este puterea 
realizatoare. În acţiune este timpul, stăruința, clipa cea mai 
prielnică. Singură virtutea lucrează fără luptă, astfel nu-şi face 
duşmani. 


9. Căutarea avidă a bogățiilor nu are valoarea inestimabilă a 
moderaţiei. Mânuirea şi ascuţirea fără încetare a uneltei o face în 
final nefolositoare. Un palat plin cu aur şi pietre nestemate expune la 
pierderea totului. A avea onoruri, bogăţie şi a fi mândru de ele 
înseamnă a chema nenorocirea. Dimpotrivă, dacă se adună merite 
nepieritoare, rămâne renumele chiar şi atunci când corpul fizic piere. 
Aceasta este Calea Supremă a Cerului care conduce la libertate şi 
înțelepciune. 


10. Omul a primit un spirit etern. Păstrându-şi unitatea supremă a 
ființei va fi nemuritor, va scăpa de nimicire şi va fi plin de candoare 
şi puritate asemenea copilului. Liberându-şi spiritul de o deşartă 
cercetare intelectuală îl va putea păstra sănătos. Iubind oamenii şi 
urmărind permanent binele, va putea exercita Non-Acțiunea. Porțile 
Cerului se deschid şi se închid atunci când trebuie, la fel şi înțeleptul 
înfăptuieşte totul în armonie, potrivit împrejurărilor şi rămâne la 
momentul necesar în repaus. Scăldat în lumină şi putere, el va putea 
părea neştiutor pentru cel incapabil să intuiască adevărata sa 
natură. El creează premizele înțelepciunii în toate ființele şi le 
hrăneşte pe cele pregătite. Le creează şi nu se poartă cu ele ca un 
stăpân. Face bine detaşat fără speranța răsplatei. Domneşte asupra 
oamenilor cu dragoste fără să-i stăpânească. Aceasta este adevărata 
virtute a înțeleptului. 


11. Treizeci de spiţe se unesc în butucul roților, însă golul din centru 
îngăduie folosirea. Argila este modelată în formă de oală, dar golul 
din interior face posibilă folosirea. Pereţii sunt străbătuți de uşi şi 
ferestre, golul lor îngăduie folosirea casei. Tot astfel ființa constituie 
natura lucrurilor, dar Neființa permite folosirea lor. 


12. Cele cinci culori formează omul, cele cinci sunete îl delectează. Cele 
cinci gusturi îi suprasolicită gustul. Întrecerea şi vânătoarea îi 
tulbură mult inima. Goana după bogăţie îi vatămă adesea sănătatea. 
Prin urmare înțeleptul trebuie să se preocupe de viața sa interioară 
esențială şi nu de simțuri. El părăseşte pe acesta şi se îndreaptă spre 
acela care cu adevărat o merită. 


13. Gloria şi ruşinea sunt nedespărțite de teamă. Onoarea şi 
nenorocirea sunt nedespărțite de personalitate. Ce se înțelege de fapt 
prin aceasta? Gloria este un lucru demn de disprețuit, căci atunci 
când o ai te cuprinde teama să nu o pierzi; tot astfel eşti cuprins de 
nelinişte când nu o ai. De aceea se spune că gloria şi ruşinea sunt 
nedespărțite de teamă. Putem socoti că avem ceea ce ne vine ca 
fericire sau nenorocire pentru că avem personalitate. Dacă am fi 
detaşaţi şi separați de ea, în ce fel ne-ar mai ajunge nenorocirea? 
lată pentru ce, dacă principele cinsteşte lumea ca pe el însuşi, poate 
lua parte la conducerea ei, dacă o iubeşte ca pe el însuşi, este demn 
să o cârmuiască. 


14. Privind către TAO, nu se vede, se numeşte I-nevizibil. Ascultând, 
este vocea tăcerii ce nu se aude şi de aceea se numeşte HI-fără grai. 
Pipăit, deşi etern, nu se simte şi de aceea se numeşte VEI-imaterial. 
Aceste trei însuşiri sunt mistere de nepătruns pentru cel fără intuiție 
şi ele întocmesc Unitatea Divină. Mai presus de TAO nu este lumină, 
dedesubt nu este umbră. E atotpătrunzător, veşnic şi fără nume. 
Duce toate lucrurile în neființă. Este formă fără de formă, o 
închipuire fără de chip. Este taină de nepătruns pentru cel lipsit de 
înțelepciune. Nu i se vede nici fața nici spatele; este infinit. Numai 
întemeiați pe eternul şi străvechiul TAO putem astăzi să ne 
desăvârşim viața. Cel ce cunoaşte această străveche Taină este 
orientat pe Suprema Cărare. 


15. Înţelepţii antici erau subtili, adânci şi pătrunzători. Înţelepciunea lor 
era aşa de adâncă încât nu putea fi cunoscută. Astăzi este greu de a- 
i prezenta şi înțelege. Ei erau prudențţi precum cel ce străbate iarna 
un fluviu, prevăzători precum cel ce se teme de vecinii săi, gravi 
precum se cuvine să fii înaintea străinilor, modeşti ca gheața care se 
topeşte, simpli ca lemnul (în lucru) la lucrat, goi ca o vale 


armonioasă, nepătrunşi ca o apă tulbure. Cine deci ar putea astăzi 
să-şi purifice sufletul întocmai ca o apă tulbure lăsată să se 
limpezească? Cine ar putea să însuflețească un mort, redându-i 
mişcarea? Cel ce şi-a însuşit cu adevărat TAO nu are dorințe. El este 
despuiat de toate şi nu caută cu ostentaţie să fie desăvârşit. 


16. Fiţi cu totul fără de dorinţe şi menţineți-vă într-o pace beatifică 
profundă. Toate ființele lumii se nasc laolaltă şi apoi se reîntâlnesc în 
Suprem. După o viguroasă înflorire, orice lucru sau ființă revine în 
cele din urmă repede la obârşia sa. Această întoarcere la obirşie este 
repaosul Suprem. Repaosul absolut este întoarcerea la viața eternă. 
Cel ce cunoaşte veşnicul îşi înalță în nesfârşit sufletul. Prin 
înaintarea în bine devine eminent, numai astfel poate să devină mare 
întru toate şi fiindcă devine asemănător cerului, atinge TAO şi, 
participând la TAO, există în veşnicie. Poate pieri acum 
personalitatea, căci a ajuns nemuritor. Nu este nici o primejdie. 


17. În timpurile străvechi, poporul abia ştia de regi. Mai târziu ajunse a- 
i iubi şi a-i servi. Apoi a ajuns a se teme de ei. În sfârşit, veni o vreme 
când îi disprețui. Când este puţină încredere, nu se mai obține 
simpatia care face să se amplifice încrederea. Regii autentici erau 
gravi şi măsurațţi la vorbă. Mulțumită lor, supugşii imperiului câştigau 
merite, bucurii şi foloase, ei gândeau adesea ca însăşi natura noastră 
esențială. 


18. Când oamenii pierdură cunoştinţa despre marele TAO, atunci se 
evidenţie predominant bunăstarea şi justiția. Când apăru prudența 
şi istețimea, din ele rezultă o mare ipocrizie. Când perfecta armonie 
dătătoare de fericire nu mai domni în familie, începu să se vorbească 
tot mai des despre iubirea filială şi de îngăduința părintească. Atunci 
când țările căzură în dezordine, au apărut slujitorii credincioşi şi 
aparent devotați poporului. 


19. Părăsiți justiția voastră nebunească ce nu are aproape nimic comun 
cu adevărata DREPTATE, lăsați la o parte înțelepciunea voastră 
neautentică şi poporul va trage sute de foloase. Lăsaţi să se amplifice 
milostenia, cedați autenticului în locul datoriei formale şi poporul va 
reveni la adevărata dragoste filială şi iubire părintească! Lepădaţi 
abilitatea, lăsaţi la o parte ambiția şi nu vor mai fi nici hoţi, nici 
tâlhari! Renunțaţi la aceste trei lucruri care nu sunt decât iluzie şi 
care şi-au dovedit din plin neajunsurile! Alăturați-vă cu tărie şi 
credinţă virtuţilor voastre fireşti. Arătați-vă simplitatea, păziți 
neprihănirea dintru început, părăsiți interesul personal, înfrânați-vă 
constant dorințele. 


20. Lăsaţi cercetarea speculativă, sterilă şi veți fi gradat eliberați de 
toate neliniştile. Deosebirea dintre "desigur" şi "poate că" este destul 
de mică. Dar între o faptă bună şi una rea deosebirea este foarte 
mare. Vai! Greu e să nu-ţi fie frică de ceea ce se tem oamenii. 
Suntem într-un pustiu fără iubire, sterp şi aparent fără de sfârşit; 
totuşi oamenii se zoresc bucuroşi - ca şi cum s-ar urca primăvara pe 
culmi! Numai eu sunt sfios. Dorinţele mele n-au încolțit încă. Sunt 
ca un copilaş care n-a zâmbit încă mamei sale. Rătăcesc la 
întâmplare, ca un pripăşit care nu ştie încotro s-o apuce. Toţi ceilalți 
au prisos, eu singur sunt despuiat de toate. Sunt o minte simplă şi 
ştiu doar că nu ştiu nimic. Oamenii sunt luminați, numai eu trăiesc 
în beznă; ei sunt toți isteți, numai eu sunt spiritul greoi. Sunt agitat 
ca oceanul, umblu fără oprire. Fiecare are un lucru; eu singur sunt 
incapabil să mai posed ceva. Sunt deosebit de toți ceilalți oameni 
prin modul meu de a fi. Da, dar mă odihnesc în preajma preaslăvitei 
Maicii Mele şi a Universului. 


21. Formele prin care marea Virtute se vădeşte pe acest pământ nu 
sunt decât emanații ale lui TAO. Iată care îi este firea: nelimitată şi 
de neconceput, Haos, nedesluşire! În mijloc sunt forme! Nedesluşire, 
Haos. În mijloc sunt ființe! Taină, întuneric! În sine este o inefabilă 
enigmă. Această esență este adevărul ultim. În el însuşi se găseşte 
mărturia definitivă a eternității şi a Adevărului Ultim. Din vremurile 
arhaice ale lumii până în zilele noastre, numele nu i s-a stins şi nui 
se va stinge niciodată. Este poarta prin care vin în lume toate ființele 
şi se îndreaptă către lumină. Cum ştim totul despre ivirea tuturor 
ființelor? Ştim aceasta prin TAO. 


22. Sfărâmat, va deveni întreg. Îndoit, se va îndrepta. Gol, va putea fi 
umplut mereu şi mereu. Sfârşit, va fi reînnoit. De are puţin, va 
obține mult. De are mult, s-ar putea să piardă tot. lată pentru ce 
înțeleptul nu se alătură decât unității şi caută să fie model desăvârşit 
în lume. E umil şi totuşi străluceşte. Nu este niciodată egoist şi i se 
dă multă stimă. Nu se laudă şi are extraordinar de multe merite. Nu 
este orgolios şi de aceea suportă şi durează îndelung. Străvechea 
maximă: "Sfărâmatul se va reface întreg", nu este o vorbă zadarnică. 
Atunci când omul a devenit întreg, desăvârşit, se reîntoarce la 
Suprema sa obârşie. 


23. Vorbiţi puţin, rămâneți în repaus. O furtună nu dăinuie mai mult de 
o dimineață; o ploaie potopitoare nu ţine mai mult de o zi. Dacă 
Cerul şi Pământul nu le pot face să dureze mai mult, cum ar putea 
omul să facă să dureze mereu tristețea, cum ar putea el să rămână 
mereu în agitație? Cel ce urmează constant calea lui TAO, se uneşte 
în final cu TAO. Cel ce urmează mereu Virtutea, se uneşte până la 


urmă cu Virtutea. Cel ce urmează îndârjit Răul, se uneşte într-un 
jalnic sfârşit cu Răul. Cel ce se uneşte cu sine însuşi e primit în TAO; 
cel ce se uneşte cu Virtutea este unit în Virtute; cel ce se uneşte cu 
Răul, Răul îl primeşte şi, direct proporțional cu aceasta, suferă. A 
avea doar puțină credință, înseamnă a nu avea credință. 


24. În vârful picioarelor nu se poate sta neclintit. Cu picioarele 
încrucişate nu se poate merge. Atribuindu-şi valoare, nimeni nu 
străluceşte. Mulțumitul de sine ce stagnează nu este stimat. Prin 
laudă de sine nimeni nu are merite. Saturând ambiția, se scurtează 
traiul. Ca schilodirea şi dejecţiile trupului sunt pentru TAO toate 
aceste lucruri. 


25. Înainte de cer şi pământ există o esenţă Absolută, o fiinţă fără 
formă. Este un calm profund, imaterial ce emană din ea. Ea singură 
există şi rămâne fără schimbări. Pătrunde pretutindeni şi este liberă 
de orice mărginire. Din puterea sa îşi trag obârşia Cerul şi Pământul. 
Nu-i ştiu numele; i se spune Suprema Cărare: TAO. Nevoit să-i 
atribui însuşiri, l-aş numi MARE. Mare fiind, l-aş numi de 
NEÎNCHIPUIT. De neînchipuit fiind, l-aş numi INACCESIBIL. 
Inaccesibil fiind, l-aş numi OMNIPREZENT. Astfel TAO e mare, Cerul 
e mare, Pământul e mare, regele, de asemenea, e mare. În lume sunt 
patru mari autorităţi, dintre care cea a regelui e una. Regele trebuie 
să se supună Pământului. Pământul se supune Cerului. Cerul se 
supune Cărării (TAO). TAO se supune propriei sale firi esenţiale, 
inefabile. 


26. Greul este rădăcina uşorului. Calmul este stăpânul mişcării. De 
aceea înțeleptul totdeauna îşi păstrează seriozitatea; el îşi păstrează 
totdeauna calmul. Ce ruşine că regii, căpetenii de nenumărate oşti, 
se conduc pe sine în mod uşuratic! Superficialitatea îi pierde pe 
sfetnici. Agitaţia îi pierde pe regi. 


27. Bunul călător nu lasă urme. Bunul orator nu are ce discuta. 
Calculatorul bun nu se slujeşte de instrument de calcul. Paznicul 
bun nu se foloseşte de încuietori şi totuşi nu se poate deschide ceea 
ce el a închis. Cel ce ştie să lege nu se foloseşte de funii, dar nu se 
poate desface ceea ce el a legat. În felul acesta înțeleptul e ajutor şi 
sprijin pentru toţi oamenii care merită să fie îndrumați. El este ajutor 
şi sprijin pentru toate lucrurile, care au nevoie, fără a dispreţui pe 
vreunul. Se poate spune că mintea lui e de două ori luminată. Omul 
superior e un bun îndrumător pentru cel ce încă nu este. Omul 
obişnuit este unealta modelabilă a înțeleptului. Cel ce nu-şi cinsteşte 
pe îndrumătorul său şi cel ce nu iubeşte unealta de care se foloseşte, 


cu toate că se poate numi el însuşi "înțelept", este de fapt adâncit în 
eroare. Acest adevăr este tot atât de însemnat pe cât este de subtil. 


28. Cel care ştie ce mare este forța sa şi ştie totuşi să rămână slab, este 
demn să primească împărăția. Virtutea veşnică nu-l va părăsi şi va 
deveni asemenea unui copil: pur. Cel ce cunoaşte luminile sale şi ştie 
să rămână în umbră, este model pentru împărăție. Virtutea veşnică 
nu-i va lipsi şi va reveni grabnic la desăvârşirea supremă. Cel ce 
cunoaşte gloria şi ştie să rămână umil, este demn să primească 
împărăția. Astfel virtutea veşnică va deveni nemărginită în el şi el se 
va întoarce în simplitatea dintru început. TAO - simplitatea dintru 
început, fărâmițându-se, a dat viață atâtor vase - tuturor ființelor din 
lume. Înțeleptul care participă la TAO este cel mai bun maestru. 
Cârmuirea sa plină de dragoste este foarte largă şi nu vatămă pe 
nimeni. 


29. Când un om fără putere infinită vrea să reformeze împărăţia şi să o 
desăvârşească, este evident că nu va reuşi niciodată. Împărăţia este 
asemenea unui potir divin, pe care omul singur nu are puterea să îl 
modeleze. De încearcă să-l şlefuiască, îl strică; de vrea să-l 
însuşească - îl pierde. Printre ființe, într-adevăr unele merg în frunte 
şi altele le urmează, unele sunt puternice, altele slabe, unele 
înaintează, altele se opresc. lată pentru ce, când conduce împărăția, 
înțeleptul lasă la o parte luxul, orgoliul şi vanitatea celui îmbătat de 
puterea efemeră. 


30. De urmează TAO, dregătorul ce sfătuieşte pe rege nu va trebui să 
recurgă la forța armată pentru a supune popoarele. Răul făcut altora 
întotdeauna se va întoarce. Spinii şi pălămida cresc în țările unde au 
trecut oştirile; ani de mari lipsuri urmează după războaie îndelungi. 
Generalul bun ştie să învingă, dar ştie să se oprească şi să fie 
cumpătat în victorie. Ştie să învingă fără să se fălească; nu e încrezut 
şi nu caută să-şi satisfacă ambiția, nu e inutil aspru. Fiinţele 
îmbătrânesc pentru că, ajunse la deplinătatea forțelor, abuzează în 
mod prostesc de ele. Aceasta nu înseamnă a urma TAO. Cine nu 
urmează TAO suferă şi în cele din urmă piere jalnic. 


31. Armele cele mai bune nu sunt mijloace de fericire. Toate ființele se 
tem de ele, de aceea cel care urmează TAO nu le 
preţuieşte. Înțeleptul nu se gândeşte decât să menţină pacea şi 
armonia. El cinsteşte principiul YANG, simbol de viață. Cel ce face 
război cinsteşte principiul YIN, simbol de moarte. Armele nu sunt 
mijloace de fericire, ele nu sunt uneltele înțelepciunii sau ale 
înțeleptului; el nu le foloseşte decât silit. El are în vedere în primul 
rând calmul, fericirea şi repausul. El nu se bucură de victorie, căci 


ar însemna să se bucure de moartea semenilor, ori cel căruia i se 
omoară oamenii nu reuşeşte să conducă bine. Prosperitatea cuprinde 
principiul YANG, nenorocirile - principiul YIN. Acesta este locul ce l- 
ar avea la funerarii cel ce învinge. Cel ce omoară mulțimea de oameni 
ar trebui să plângă; cel ce câştigă o victorie ocupă locul ce l-ar avea 
într-o ceremonie funebră. 


32. Cărarea este eternă şi nu poate fi numită. Este mică prin simplitatea 
firii, dar lumea întreagă nu o poate cuprinde. Dacă un rege ar putea 
să şi-o însuşească, toate ființele ar veni să i se supună. Cerul şi 
pământul s-ar uni şi l-ar sprijini cu duioşia şi puterea lor. Poporul s- 
ar linişti de la sine. Când TAO a început să se fărâmițeze, i s-a putut 
da un nume. Cunoscând acest nume, trebuie ştiut în misteroasa 
profunzime, căutând a nu-l scurta prin teoretizare mai mult. Cel ce 
ştie să se oprească atunci când trebuie, nu este în primejdie să se 
piardă. TAO întrepătrunde permanent tot universul. Toate ființele vin 
şi se întorc în TAO ca râurile în fluvii şi oceane. 


33. Cel ce cunoaşte cât de cât pe alţii este inteligent; cel ce se cunoaşte 
pe sine este cu adevărat iluminat şi înțelept. Cel ce poate să învingă 
pe alții este tare, cel ce s-a învins pe sine este cu adevărat mereu 
puternic. Cel ce cunoaşte îndestularea e foarte bogat. Cel ce este 
energic, are un scop în viaţă. Cel ce nu se depărtează de firea sa 
trăieşte mult. Cel care de moare nu se stinge, posedă cu adevărat 
îndelunga viețuire pe care o dă numai nemurirea. 


34. TAO, ca un ocean, se întinde la dreapta şi la stânga şi în tot 
universul. Prin puterea sa nesfârşită vin în existenţă toate ființele; el 
le oferă toată libertatea fără să le domine. Veşnic, fără dorință, se 
poate numi chiar mic. Toate ființele se întorc în sânul său fără a-l 
mări. De aceea se poate numi şi mare. De aceea înțeleptul nu trebuie 
să se creadă mare ci să fie mare; astfel, fiind detaşat, va putea face 
lucruri mari. 


35. Păstraţi în inima voastră permanent marea idee de TAO - şi lumea 
va veni dornică de înțelepciune la voi. Ea va veni la voi spontan şi va 
profita de bunătatea voastră pentru a atinge astfel pacea, fericirea şi 
liniştea. Cântecul şi ospăţul opresc pe drumețul înfometat ce trece. 
TAO însă nu are gust, este fără savoare. Privit, nu se poate vedea, 
ascultat, nu se poate auzi; recurgând la puterea sa, aceasta este însă 
nesfârşită. TAO este Supremul atotputernic pentru cel înțelept. 


36. Când un lucru se contractă, e sigur că era dilatat. Când devine slab, 
e sigur că a avut forță. Când se depreciază, înseamnă că era înălțat. 


Când se despovărează, înseamnă că era covârşit. Toate acestea sunt 
totodată clare şi ascunse. Slabul învinge tarele, moalele biruie 
asprul. Peştele să nu încerce niciodată să iasă din apă. În regat, 
armura trebuie tăinuită poporului. 


37. TAO reflectă etern NON-ACŢIUNEA şi totuşi, nimic nu rămâne 
nefăcut de El. Dacă regele şi supușii săi ar putea să practice TAO, 
toate ființele ar ajunge la ţinta lor rapid şi cu uşurinţă. Atunci, chiar 
dacă dorinţa de a acţiona nu este complet stinsă, în ei s-ar putea 
totuşi frâna spontan, datorită simplităţii ființei fără nume. TAO 
aduce lipsa de dorințe. Fără dorinţe rezultă fericirea şi pacea. Astfel 
lumea se va îndrepta spre sine însăşi şi va putea atinge Absolutul. 


38. Oamenii superiori nu au virtute lumească, ei au VIRTUTE. Cei ce ţin 
la virtutea lor nu au virtute. Virtutea superioară corespunde Non- 
Acţiunii, ea nu are intenții. Virtutea comună nu acționează decât cu 
intenția ascunsă de a fi apreciată şi recunoscută. Bunătatea 
superioară acționează întotdeauna fără intenții. Justiția înaltă 
acționează însă cu intenții. Ceremoniile care acționează ca şi cum 
nimeni nu li se supune, sfârşesc prin violență. Când omenirea a 
pierdut cunoaşterea, nu a mai avut decât Virtutea. Pierzând 
Virtutea, i-a rămas bunătatea; pierzând bunătatea, a găsit dreptatea; 
pierzând dreptatea, a stabilit în final ceremoniile. Dar ele nu sunt 
decât umbra virtuții şi izvor de dezordine. Cunoaşterea falsă este 
aparența Cărării şi începutul prostiei. Omul de seamă prețuieşte 
ceea ce este de seamă şi nu ceea ce este uşuratic; el are în vedere 
fructul, nu floarea; pe aceasta o nesocoteşte şi se alătură rodului. 


39. Iată lucrurile care dintru început primiră unitatea: grație unității, 
Cerul avu neprihănirea; Pământul- stabilitatea; Spiritul- 
cunoaşterea; Golul avu plinătatea; Fiinţele avură naşterea; Împărații 
- deveniră pilde pentru lume. lată creația unităţii. Dacă Cerul nu ar 
fi neprihănit, ar fi în primejdie să se întunece; dacă Pământul nu ar 
avea temeinicie, ar fi în primejdie să se fărâmițeze; dacă Golul nu s- 
ar umple, ar fi zadarnic; dacă Fiinţele nu s-ar mai naşte, ar pieri 
definitiv; dacă Împărații, din orgoliu, ar înceta să mai fie pilde pentru 
lume, ar fi primejdie de răsturnare. Demnităţile se reazemă pe ceea 
ce este obişnuit - mărirea pe ceea ce este jos. Împărații se numesc ei 
înşişi "slugi nevrednice", oameni fără însemnătate. Nu arată ei astfel 
că mărirea nu izvorăşte din ei înşişi, şi că este întemeiată pe cei de 
jos? Adevărat, un car fără roţi nu mai e car. Împăratul nu trebuie să 
fie nici supraprețuit ca diamantul, nici nebăgat în seamă ca piatra. 


40. Condiţia mersului către TAO: întoarcerea în neființă. Modul de 
acțiune: fără forțare neadecvată. Toate aceste lucruri vin de la ființă. 
Ființa, la rândul ei, provine de la neființă. 


41. Oamenii superiori, când aud vorbindu-se despre TAO, pun în 
practică; oamenii de jos, uneori urmează, alteori nesocotesc; cei 
inferiori şi proşti însă iau în râs. De n-ar fi luat în râs, n-ar fi 
adevăratul TAO. Odinioară se spunea: Cel ce percepe clar pare închis 
în umbră. Cel ce este pe culme pare jos. Cel cu adevărat virtuos pare 
de disprețuit. Cel neprihănit pare acoperit de ruşine. Cel de merit, 
pare nepriceput. Cel plin de virtute pare neîngrijit. Omul simplu, 
puternic şi sincer pare de nimic. 


42. TAO este un pătrat mare ale cărui unghiuri nu se văd. Este un vas 
mare ce nu poate fi cuprins. E un glas puternic pe care, ignoranți 
rămânând, nu-l putem auzi. E un chip mare a cărui formă nu o 
putem vedea. TAO este o taină deplină. Nu se poate numi. TAO 
susține şi conduce toate ființele către desăvârşire, şi fără ajutorul 
său atotputernic, nimic durabil şi valoros nu se poate realiza. 


43. TAO e iscat din unul. Unul l-a ivit pe doi. Doi a produs pe trei. Trei a 
alcătuit toate ființele lumii. Fiinţele toate izvorăsc din principiul 
tainic şi imuabil pentru a se îndrepta ulterior spre lumină şi 
nemanifestare. Duh real, el produce armonia lor. Oamenii ignoranți 
se tem să fie "slugi nevrednice", "fără însemnătate". Şi totuşi astfel se 
consideră cei cu adevărat mari. Cel umilit se va înălța. Cel ce caută 
faimă, urmărind plin de ambiţie să se înalțe, va fi coborât. Nu se 
manifestă totdeauna pentru noi decât ceea ce rezultă din acțiunile 
noastre anterioare. Cei care sunt violenți nu vor avea în final o 
moarte fericită. Acest exemplu este izvorul învățăturilor mele. 


44. În lume lucrurile cele mai slabe domină pe cele mai puternice. 
Neființa întrepătrunde ceea ce pare de nepătruns; în felul acesta 
acțiunea ei este hotărâtoare. Puţini oameni în lume pot instrui fără a 
vorbi, pot folosi fără a lucra. 


45. Ce vi se pare mai însemnat, mărirea sau persoana voastră? Ce vi se 
pare mai de preț, bogăţiile sau persoana voastră? Care este cea mai 
mare nenorocire, a câştiga sau a pierde? Cel care are dorințe, va 
suferi, cel care are bogății, va pierde. Mulțumindu-te cu puțin, se 
înlătură nefericirea. Stând în rezervă se înlătură primejdia. 
Acţionând mereu astfel, viața se prelungeşte după voie. 


46. Când înțeleptul a devenit desăvârşit şi se simte încă nedesăvârşit, el 
lucrează neîncetat la desăvârşirea sa şi apoi o păstrează nealterată. 
Când înțeleptul este plin de merite şi tot se mai simte lipsit de ele, el 
lucrează astfel neîncetat să câştige merite şi astfel îşi păstrează şi îşi 
îmbogățeşte meritele. Ceea ce este foarte drept tot mai este îndoit. 
Ştiinţa cea mai înaltă este încă prostie. Elocința cea mai strălucită 
este încă gângăveală. Mişcarea biruie frigul; repausul învinge 
căldura, calmul triumfă asupra pasiunilor. Omul virtuos şi calm este 
un model admirabil pentru univers. 


47. Când țara urmează TAO, caii servesc agricultura. Când țara 
părăseşte TAO, caii merg la oaste. Greşeala cea mai mare este de a 
avea dorințe. Nenorocirea cea mai mare este de a nu cunoaşte 
măsura. Crima cea mai mare: intenţia de cucerire. Cel ce ştie să se 
mulțumească cu puţin este întotdeauna împăcat cu soarta sa. Cel 
sărac în dorințe este bogat în mulțumire. 


48. Fără a-ți părăsi camera se poate cunoaşte universul. Fără să 
priveşti deloc pe fereastră se poate zări calea esenţială a cerului. Cu 
cât mergem mai departe, cu atât mai puţin cunoaştem. Înțeleptul 
cunoaşte fără să călătorească, înțelege fără să privească, îndeplineşte 
eficient fără să acționeze. 


49. Cel care se dedă studiului se întinde din zi în zi. Acela care se 
consacră lui TAO se calmează de la o zi la alta. Se calmează şi tot se 
mai calmează; până când ajunge să nu mai acţioneze deloc. Prin 
Non-Acțiune nu există nimic care să nu se facă. Mai ales prin 
"nefacere" se câştigă universul. Acela care, în ignoranță fiind, vrea să 
facă, nu poate câştiga universul. 


50. Înțeleptul nu are suflet propriu, el face al său numele poporului. A fi 
bun față de cei buni şi îngăduitor față de cei care nu sunt buni, 
înseamnă să deții adevărata bunătate. A avea deplină încredere în 
oamenii de încredere şi a avea încredere în cei care nu sunt demni de 
încredere înseamnă să deții adevărata încredere. Existenţa şi modul 
de comportare ale înțeleptului inspiră frică aproape tuturor 
oamenilor ignoranți din lume. Către cel înțelept poporul îşi întoarce 
privirea şi îşi orientează urechile; înțeleptul, la rândul său, tratează 
poporul ca pe propriul său copil iubit. 


51. A ieşi din TAO înseamnă a trăi (în manifestare). A intra în TAO 
înseamnă a muri (pentru manifestare). Trei oameni din zece sunt pe 
calea vieții (aceia care au o vitalitate mai mare pot să trăiască mai 
mult timp). Trei oameni din zece sunt pe calea morții (aceia care au o 


vitalitate slabă mor tineri). Trei oameni din zece care erau pe calea 
vieţii se îndreaptă prematur către împărăția morţii. Pentru ce 
aceasta? Pentru că ei iubesc prea mult viața (unii dintre aceia care 
au vitalitate mare mor totuşi tineri pentru că în mod prostesc 
abuzează de sănătatea lor). Îl admir şi îl respect pe acela care 
cunoaşte arta de a se cruța şi stăpîni în tot ceea ce face. Un 
asemenea om nu întâlneşte nici rinoceri şi nici tigri atunci când 
călătoreşte pe pământ. El nu are nevoie să poarte nici armură şi nici 
arme chiar şi atunci când intră în mijlocul armatelor adverse. La el, 
rinocerii nu găsesc un loc pe care să-l străpungă cu cornul. La el, 
tigrul nu găseşte un loc unde să-l zgâriie. La el, arma nu descoperă 
un loc pe care să-l rănească. De ce? Fiind deja nemuritor, nici un loc 
pe el nu se mai deschide pentru moarte. 


52. TAO produce, virtutea conservă. Materia furnizează un corp. 
Ambianţa îl finisează. Astfel, toate ființele lumii omagiază pe TAO şi 
onorează virtutea. Această venerație pentru TAO şi acest respect al 
virtuții nu sunt ordonate, ci întotdeauna spontane. Căci TAO este 
acela care le produce, virtutea este aceea care le conservă, făcându-le 
să se mărească şi să crească, ajutându-le să se împlinească şi să se 
maturizeze, oferindu-le posibilitatea de a se hrăni, şi protejându-le. A 
produce fără să-ţi însuşeşti, a acționa fără să aştepţi nimic în 
schimb, a ghida cu dragoste fără să constrângi, iată suprema virtute 
pe care o atingem prin TAO. 


53. Principiul lumii poate fi considerat drept Muma Lumii. Când s-a 
găsit muma, se cunosc copiii. Când se cunosc copiii şi se revine la 
cunoaşterea mumei, nu este nici o primejdie de pierdere a 
personalității. Fiți tăcuți, închideți poarta simțurilor şi până la 
moarte veți fi plini de bucurie şi nu vi se va întâmpla nici un rău. 
Căci, deschizându-vă poarta simțurilor şi permițând dorințelor să vă 
copleşească şi să vă stăpânească, până la moarte nu veți fi mântuiți. 
Vederea lucrurilor subtile înseamnă a fi iluminat. Umilința păstrată 
este tărie. Călăuziţi de strălucirea lui TAO, întoarceţi-vă la eterna 
lumină. Evitaţi nenorocirea, nesocotind personalitatea. Alăturaţi-vă 
de pe acum cu hotărâre eternului. 


54. De-aş fi la conducerea ţării, aş merge mereu pe marele drum. Mă 
tem mult să par însemnat. Marele drum este foarte cunoscut de 
marii Înțelepţi, însă mulțimea preferă potecile rătăcitoare ale erorii şi 
suferinței. Palat bogat: ţărână necultivată, grânare goale. Veşmânt 
luxos: sabie ascuțită, mâncare multă, bogății îngrămădite - indică 
adeseori furt şi fală. Desigur, toate acestea nu înseamnă a păşi pe 
marele Drum - TAO. 


55. Celui cu virtutea bine înrădăcinată în ființă nu îi va fi teamă că-i va 
fi smulsă. Cel identificat puternic cu virtutea nu o poate pierde. El va 
fi preamărit de toți urmaşii săi. Cultivând mereu TAO în inimă, 
Virtutea va deveni sinceră. Cultivând-o în familie, virtutea va spori 
mult. Cultivând-o în sat, ea se va răspândi. Cultivând-o în toată 
lumea, virtutea va deveni universală. Observându-te cu detaşare şi 
luciditate, te judeci singur. Observând doar pe alții, judeci numai pe 
alții. Observând cu înțelepciune ţara, judeci țara cum trebuie şi 
numai în felul acesta se cunoaşte țara. 


56. Omul plin de virtute este pur ca un copil ce nu se teme nici de 
fiarele sălbatice, nici de şerpi. Oasele îi sunt moi, nervii îi sunt slabi 
şi totuşi strângerea sa este puternică. Poate striga o zi întreagă fără 
să răguşească, căci este armonizat cu firea. A cunoaşte armonia 
înseamnă a cunoaşte ce este etern. Cunoaşterea eternului este 
lumina absolută, dătătoare de putere şi înțelepciune. A căuta doar 
prelungirea vieţii nu este suprema fericire. Tăria este dată de energia 
vitală, însă când te întăreşti şi devii în final rigid, îmbătrâneşti. 
Aceasta nu înseamnă a urma TAO. Cel ce nu practică consecvent 
TAO - piere repede în suferință. Cel ce ştie cu adevărat, nu vorbeşte. 
Cel ce mereu vorbeşte, nu ştie. A tăcea lăuntric, înseamnă a închide 
poarta simțurilor. A înceta activitatea, a te desface de toate legăturile 
chinuitoare, a-ți stăpâni perfect flacăra vieții şi a te identifica cu 
atomii ultimi, înseamnă a atinge unitatea. Atunci se consideră de 
fapt ca fiind egale onoarea şi disgrația, câştigul şi pierderea, 
bunătatea şi injuriile. Aceasta este atitudinea corectă a celui cu 
adevărat înțelept. 


57. Cel ce este drept poate guverna, cel ce este viclean, poate face 
războiul; însă cel ce practică Non-Acţiunea va obține împărăţia. 


lată după ce ştim că este aşa: 

- regulamente multe, mare sărăcie în popor 

- multe arme, primejdie pentru ţară 

- artele excesiv cultivate, multe obiecte nefolositoare 
- legi multe, hoți mulți 


De aceea, înțeleptul afirmă: voi practica Non-Acţiunea şi poporul se 
va guverna singur; voi trăi în linişte şi poporul va evolua prin el 
însuşi; voi evita agitația şi poporul se va întări de la sine; nu voi avea 
dorinţe şi poporul va reveni la simplitatea dintru început. 


58. Când administraţia este îngăduitoare, poporul se îmbogățeşte. Când 
administraţia este hrăpăreață, poporul este lipsit de toate. Binele 
este absența Răului, răul este absenţa binelui. Şi când va înceta 
aceasta? Dacă cârmuitorul nu este drept, oamenii drepți devin 


înşelători, cei virtuoşi fățarnici. Poporul este ținut în întuneric multă 
vreme după aceea. Înțeleptul este totdeauna corect, el nu vatămă pe 
nimeni; este drept fără a căuta excesiv să îndrepte, este luminat dar 
nu răspândeşte oricui luminile sale. Atunci când cel care se află în 
fața sa este pregătit, el îl va ajuta cu bunăvoință. 


59. Pentru a guverna oamenii şi a sluji cerul, virtutea cea mai 
folositoare este cumpătarea. Fiți totdeauna cumpătați. Având astfel 
îndeajuns virtute, biruiţi toate. Puterea voastră nu va avea margini şi 
veți stăpâni împărăţia. Cel care cunoaşte TAO - Muma împărăției, va 
dăinui veşnic ca o plantă cu rădăcinile înfipte adânc şi tulpina 
puternică. 


60. O mare împărăție va trebui condusă cu simplitatea cu care se 
găteşte o hrană pură. De guvernezi practicând TAO, spiritele morților 
nu-şi vor manifesta puterea lor, netulburând pe cei vii. Nici spiritul 
înțeleptului nu-i va mai tulbura pe cei ignoranți şi răi, virtutea sa 
îmbinându-se de minune cu cea a spiritelor foarte evoluate. 


61. O împărăție mare trebuie să coboare pentru primirea țărilor mici, 
întocmai ca fluviul cel culegător de ape. O țară mică trebuie să se 
plece pentru a fi ocrotită sub o mare împărăție. Astfel una va câştiga 
în întindere, cealaltă în puterea de a guverna oamenii. Tot aşa, cei 
mari trebuie să se plece atunci când este necesar. 


62. TAO conţine toate lucrurile. Este comoara omului bun şi ocrotirea 
celui neştiutor şi pur. Vorbele bune sunt de mare preţ; faptele bune 
însă înalță şi mai mult pe om. Nu trebuie pe nedrept să fie respins cu 
dispreț nimeni. Este frumos să ai pietre scumpe, decorații şi să te 
urci în trăsuri. Dar mult mai bine este să înaintezi cu umilință spre 
TAO. Străbunii cunoşteau înainte de toate Cărarea Supremului. 
Pentru că poate fi aflată fără cercetări îndelungi şi pentru că prin ea, 
chiar şi cel mai vinovat, poate fi mântuit de păcatele şi durerile sale. 
Cărarea Supremului (TAO) este cea mai de preţ comoară. 


63. A practica Non-Acţiunea, a fi preocupat doar de înțelepciune, a 
gusta ceea ce este fără gust, a socoti mare ceea ce este rar şi valoros, 
a răsplăti ocara prin binefaceri, aceasta este TAO - Cărarea 
Supremului. Înțeleptul începe lucrurile grele mai întâi prin cele 
uşoare, lucrurile mari mai întâi prin cele mici; căci tot ce este azi 
mare sau greu a fost cândva, odinioară, mic şi uşor. Înțeleptul nu 
caută cu tot dinadinsul să facă lucruri mari, de aceea, fiind detaşat, 
le poate face. Cel ce promite cu uşurinţă, rar îşi ține cuvântul. Cel ce 
calculează suspicios şi temător totul, uşor va întâmpina greutățile. 


Înțeleptul cumpăneşte dinainte greutăţile şi, datorită faptului că 
acționează plin de îndrăzneală, le va învinge. 


64. Uşor este de păstrat ceea ce stă liniştit. Uşor este să prevezi ceea ce 
n-a început când eşti înțelept. Uşor este de sfărâmat ceea ce este 
încă slab. Uşor este de împrăştiat ceea ce este încă mic. Zdrobiţi deci 
răul înainte de a exista, opriți dezordinea înainte de a izbucni. Cel 
mai mare copac a răsărit dintr-un sâmbure mic, un turn cu nouă 
caturi s-a înălțat de la un pumn de pământ. O călătorie de mii de 
leghe a început cu un pas. Cel ce lucrează, uneori va da greş, cel ce 
ia, adesea va pierde. De aceea înțeleptul urmează Non-Acţiunea şi nu 
se teme de nereugşită, nelegându-se de ceva nu este expus să piardă. 
Omul obişnuit, dimpotrivă, dă greş în ajunul izbânzii, pentru că nu 
este la fel de prevăzător la sfârşitul întreprinderii ca la începutul ei. 
Înțeleptul, fiind pe deplin detaşat, nu urmăreşte decât lipsa de 
dorințe. El disprețuieşte bunurile greu de obținut, se străduieşte să 
nu cerceteze excesiv, mintea să nu speculeze steril şi se fereşte de 
greşelile pe care toți oamenii comuni şi neştiutori le săvârşesc. El nu 
vrea decât să ajute detaşat şi plin de dragoste toate ființele să 
evolueze după propria lor fire, de aceea nu îndrăzneşte să lucreze 
altfel. 


65. Străbunii urmau cărarea nu numai pentru a lumina poporul, ci 
pentru a conduce simplu şi firesc. Poporul este greu de guvernat 
când este excesiv de învățat, dar semidoct în fond. Cel ce se foloseşte 
de ştiinţa omului pentru a guverna, este o nenorocire pentru țară; cel 
care nu o foloseşte este o binecuvântare. Cunoscându-se acest 
adevăr, se cunoaşte cu adevărat de ce are nevoie țara şi se atinge o 
virtute profundă care, deşi pare contrară firii lucrurilor, aduce totuşi 
pace şi armonie pretutindeni. 


66. Pentru ce fluviile şi mările primesc tributul tuturor apelor? Pentru 
că îndeosebi pot să se mențină sub nivelul lor. Tot astfel înțeleptul 
care aspiră să fie deasupra oamenilor vorbeşte de el însuşi ca şi când 
ar fi mai prejos de ei; voind să-i călăuzească, el stă adeseori în urma 
lor. Astfel poporul este deasupra lui şi el totuşi nu-i simte povara; 
este înaintea lui şi el totuşi nu suferă. Toată țara îl preamăreşte 
atunci şi i se supune. El se pleacă şi, fiind prin modestia sa mai 
prejos de oameni, nu-şi face duşmani. 


67. Toată lumea spune că învățătura mea este mare, dar nu potrivită 
firii omeneşti. Eu consider însă că tocmai pentru aceasta ea este 
mare. Cât priveşte celelalte învățături ce par fireşti, de mult s-a văzut 
într-adevăr micimea lor. 


În mine am trei comori: 

- blândețea, care îmi îngăduie să fac adeseori lucruri mărețe; 

- umilința, mulțumită căreia pot oricând deveni primul; 

- cumpătarea, care-mi permite să fiu retras şi totuşi să mă găsesc în 
față. 


Datorită pervertirii oamenilor, astăzi se caută mai ales curajul, nu 
blândețea, ambiția şi nu cumpătarea. Azi se urmăreşte cel mai 
adesea a fi mereu în față şi nu de a fi modest şi retras. Totuşi 
blândeţea este biruitoare atât în atac cât şi în apărare. Cerul a dat 
omului blândețea spre mântuire şi iluminare. Blândeţea este o 
comoară neprețuită. 


68. Un comandant bun nu este violent. Un luptător bun nu este 
mânios. Cel ce ştie să învingă nu se războieşte. Cel ce ştie să 
conducă oamenii este foarte umil. lată ce înseamnă a acționa fără 
luptă şi să ştii să te foloseşti cu înțelepciune şi dragoste de oameni. 
În felul acesta înțeleptul uneşte acţiunea sa cu voința atotputernică 
a cerului. lată înțelepciunea străveche a acestei lumi. 


69. Un mare războinic zicea: "Prefer să fiu oaspete decât gazdă, prefer să 
fac un pas mic înapoi, decât unul mare înainte". Astfel poți apuca 
sabia fără să o foloseşti şi să înaintezi binevoitor către duşman fără 
să lupţi. Nu este mai mare greşeală decât a ataca cu nesocotință, 
căci astfel se poate pierde totul. Adeseori când două oşti se luptă cu 
arme egale, omul cel mai milos este cel care obține victoria. 


70. Învățătura mea, care izvorăşte din înţelepciune este uşor de înţeles, 
uşor de urmat şi totuşi nimeni, care nu este pregătit nu o înțelege, 
nimeni în afara celui capabil nu o aplică. Cuvintele mele, simple în 
aparență au o obârşie străveche şi acțiunile mele detaşate izvorăsc 
din legea supremă. Cei ce mă înţeleg sunt rari; doar aceia care 
realizează pe deplin adevărul spuselor mele mă preţuiesc căci, 
pentru ignoranți omul înțelept pare sărac, pentru că ține ascunsă în 
suflet comoara sa etern nepieritoare. 


71. A şti că nu ştii, este un merit; a nu şti şi a te complace în această 
stare penibilă este o slăbiciune; a simţi această slăbiciune înseamnă 
a face un pas către depăşire. Înțeleptul, prin depăşirea limitelor sale 
comune, nu are această slăbiciune; el îşi simte slăbiciunea şi, 
trecând dincolo de ea, ajunge astfel să nu o mai aibă. 


72. Când poporul nu se teme de primejdii, primejdiile îl pândesc de 
pretutindeni. Păziți-vă de a găsi locuința voastră prea strâmtă şi 


ştiinţa voastră prea modestă. Înțeleptul se cunoaşte întocmai aşa 
cum este şi nu caută să pară; îşi cunoaşte soarta şi nu o 
supraestimează. El îşi intuieşte menirea şi nu se mai subestimează. 


73. Cel care îşi arată mereu, ostentativ şi plin de mândrie curajul, prin 
îndrăzneală va pieri. Cel care are curajul de a se stăpâni mereu, va fi 
fericit. Cum am putea şti care este porunca cerului? Înțeleptul se 
hotărăşte greu să acționeze; înainte de acționa el intuieşte voința 
Cerului. El urmează astfel totdeauna Calea Cerului, mai mereu 
acționează fără luptă şi astfel învinge totul. El nu vorbeşte şi totuşi 
se face ascultat. Nu cheamă şi toate ființele aleargă parcă fermecate 
spre el. Pare domol, dar este foarte iscusit. Urzeala cerului este rară, 
dar nimeni care nu este înțelept nu o poate străbate. 


74. Dacă poporul nu se teme de moarte, nu poate fi guvernat cu 
amenințarea morții. Dacă se teme de ea, se pot executa vinovațţii, dar 
cine are îndrăzneala să o facă? Există un judecător suprem, care el 
singur dă această pedeapsă. Cel care vrea să-l înlocuiască este ca şi 
un neîndemânatic care ar vrea să cioplească nişte statui cu securea - 
uşor atunci el se răneşte. 


75. Poporul este înfometat pentru că împăratul risipeşte tezaurul; de 
aceea este înfometat. Poporul este greu de cârmuit pentru că 
împăratul nu dă dovadă de înțelepciune; de aceea atunci, poporul 
este greu de cârmuit. Poporul uneori ajunge să nu se teamă de 
moarte, pentru că are multe de suferit în viață; de aceea, disperat, el 
nu se mai teme de moarte. Cel ce nu se zbate să trăiască cu orice 
preț, este mai înțelept decât cel ce pune viața aceasta mai presus de 
toate. 


76. Omul când se naşte este mlădios şi slab; când moare este tare, 
rigid. Tinerele mlădiţe ale plantelor sunt moi şi mlădioase; lemnul 
mort este tare şi uscat. Puterea şi rigiditatea însoțesc moartea; 
frăgezimea şi mlădierea însoțesc viața. Cel ce se sprijină doar pe 
propria lui putere nu va repurta mereu victoria. Când copacul a 
devenit foarte puternic, este tăiat. Cel care este socotit mare şi 
puternic este adeseori mult mai prejos decât acela care este mlădios 
şi slab. 


77. Calea cerului este asemănătoare arcaşului care, întinzându-şi arcul, 
coboară ceea ce este înălțat şi ridică ceea ce este jos. Cerul ia de la 
cei care au prea mult, pentru a da celor care nu au îndeajuns. Însă 
omul pervers şi rău ia chiar de la sărac, pentru a-şi spori prisosul. 
Cine, având prisos, vrea să-l pună plin de detaşare în slujba lumii? 


Numai acela care, plin de înţelepciune păşeşte pe cărare. Înțeleptul 
acționează prompt fără speranța răsplătirii; el lucrează totdeauna 
detaşat şi bucuros, fără să râvnească merite. 


78. Nimic pe pământ nu este mai moale, mai slab decât apa; şi totuşi cu 
câtă uşurinţă sfarmă ea tot ce este tare şi dur! Cel slab şi tenace 
învinge pe cel puternic; ceea ce este moale, până la urmă, biruie ceea 
ce este dur. Toată lumea cunoaşte această realitate, însă aproape 
nimeni nu se conformează. lată pentru ce înțeleptul zice: cel ce ştie 
să rabde învinuirile nedrepte ale ţării sale este un adevărat stăpân; 
cel ce îndură plin de compasiune blestemele nemeritate ale țării sale 
este un adevărat rege. Adevărul pare adeseori contrar firii pentru cei 
obişnuiţi în minciună. Pentru foarte mulți ignoranțţi, adevărul este 
cea mai formidabilă minciună. 


79. După o ură mare, va rămâne întotdeauna o ură mică, tocmai de 
aceea înțeleptul rămâne calm, plin de dragoste şi egal; el nu aşteaptă 
nimic de la alții. Omul virtuos nu se gândeşte decât la ceea ce are de 
înfăptuit, omul obişnuit se gândeşte mai mereu numai la profit. 
Calea Cerului nu are preferință pentru nimeni; Ea este însă 
fulgerător de partea omului virtuos şi înțelept. 


80. Aş dori să conduc o ţară mică şi un popor puţin numeros. Vreo zece 
sau o sută din supuşii mei ar avea arme, dar nici pe acelea nu le-ar 
întrebuința. l-aş învăța să se teamă de moarte şi să nu se ducă să o 
caute în afara regatului. Ei ar avea vase de război şi care de luptă, 
însă nu le-ar folosi. Ar avea armură, dar nu ar purta-o. l-aş face 
înainte de toate să revină la ocupațiile lor fireşti şi să se iubească 
plini de dăruire şi abnegaţie. Astfel ei ar găsi plăcută hrana 
obişnuită, elegant veşmântul simplu, paşnică şi sigură locuinţa lor, 
încântătoare desfătările patriarhale. Şi de ar fi aşa de aproape de 
regatul vecin încât s-ar auzi cântec de cocoş şi lătrat de câini, 
supuşii mei fericiți ar ajunge la adânci bătrâneți şi ar muri fără să fi 
simțit nevoia de a ieşi din țară. 


81. Cuvântul sincer nu este ambițios, cuvântul ambițios nu este sincer. 
Omul gâlcevitor nu este virtuos, omul bun nu este gâlcevitor. Cel ce 
cunoaşte cărarea adevărului nu este învățat, ci înțelept; cel învățat 
nu poate cunoaşte cărarea adevărului. Înțeleptul nu îngrămădeşte 
niciodată comori. Cu cât cheltuieşte mai mult pentru alții, cu atît 
câştigă mai mult pentru sine. Cu cât dă mai mult, cu atât se 
îmbogățeşte mai mult. Cu cât dăruie mai mult, cu atât i se oferă mai 
mult. Aceasta este Calea Supremă a cerului care răspândeşte 
binefacerile sale asupra tuturor celor care merită şi nu vatămă pe 


nimeni. Aceasta este Calea Supremă a Cerului care acționează 
întotdeauna fără luptă. 


